Kommissionens beslutning

af 28. juni 2001

om offentliggørelse i De Europæiske Fællesskabers Tidende af referencerne for standarderne EN 13428:2000, EN 13429:2000, EN 13430:2000, EN 13431:2000 og EN 13432:2000 som led i gennemførelsen af direktiv 94/62/EF om emballage og emballageaffald

(meddelt under nummer K(2001) 1681)

(EØS-relevant tekst)

(2001/524/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 94/62/EF af 20. december 1994 om emballage og emballageaffald(1), særlig artikel 9, stk. 4, andet afsnit,

under henvisning til det udvalg, der er nedsat ved artikel 5 i Europa-Parlamentets og Rådets direktiv 98/34/EF(2) af 22. juni 1998 om en informationsprocedure med hensyn til tekniske standarder og forskrifter, ændret ved direktiv 98/48/EF(3), og

ud fra følgende betragtninger:

(1) Ifølge artikel 4 i direktiv 94/62/EF skal Kommissionen bidrage til at forebygge produktionen af emballageaffald ved at tilskynde til udarbejdelsen af egnede europæiske standarder.

(2) Ifølge artikel 10 i direktiv 94/62/EF fremmer Kommissionen i fornødent omfang udarbejdelsen af europæiske standarder i forbindelse med de væsentlige krav, som er omhandlet i direktivets bilag II.

(3) Når emballage til et specifikt produkt er fremstillet i overensstemmelse med en harmoniseret standard, hvis referencenummer er offentliggjort i De Europæiske Fællesskabers Tidende, anses denne emballage for at opfylde alle væsentlige krav i direktiv 94/62/EF, der er omfattet af denne harmoniserede standard.

(4) Ifølge artikel 9 i direktiv 94/62/EF sørger Kommissionen for, at referencerne for de harmoniserede standarder, der opfylder direktivets væsentlige krav, offentliggøres i De Europæiske Fællesskabers Tidende.

(5) Medlemsstaterne offentliggør referencerne for de nationale standarder, der gennemfører de harmoniserede standarder, hvis referencer er offentliggjort i De Europæiske Fællesskabers Tidende.

(6) Den Europæiske Standardiseringsorganisation CEN vedtog fem standarder i 2000 (EN 13428:2000, EN 13429:2000, EN 13430:2000, EN 13431:2000 og EN 13432:2000) på grundlag af et mandat, som organisationen har fået af Kommissionen inden for rammerne af direktiv 94/62/EF, og efter høring af det udvalg, der er nedsat i medfør af direktiv 98/34/EF. Disse standarder er forelagt Kommissionen i form af harmoniserede standarder.

(7) I henhold til artikel 9, stk. 4, i direktiv 94/62/EF indgav Belgien i 2000 en formel indvending mod de harmoniserede standarder EN 13428:2000, EN 13429:2000, EN 13430:2000, EN 13431:2000 og EN 13432:2000, idet disse standarder efter Belgiens opfattelse ikke fuldstændigt opfylder de væsentlige krav i det nævnte direktiv.

(8) I henhold til artikel 9, stk. 4, i direktiv 94/62/EF indgav Danmark i 2000 en formel indvending mod de harmoniserede standarder EN 13428:2000, EN 13429:2000, EN 13430:2000 og EN 13431:2000, idet disse standarder efter Danmarks opfattelse ikke fuldstændigt opfylder de væsentlige krav i det nævnte direktiv.

(9) Efter at have hørt det udvalg, der er nedsat i medfør af direktiv 98/34/EF, og efter at have gransket den harmoniserede standard EN 13428:2000 har Kommissionen ikke kunnet konstatere, at denne standard ikke fuldstændigt opfylder de væsentlige krav i direktiv 94/62/EF bortset fra kravene i direktivets bilag II, stk. 1, tredje led. Derfor skal denne harmoniserede standard offentliggøres i De Europæiske Fællesskabers Tidende med en advarsel om, at den ikke omfatter kravene i det nævnte led.

(10) Efter at have hørt det udvalg, der er nedsat i medfør af direktiv 98/34/EF, og efter at have gransket den harmoniserede standard EN 13429:2000 har Kommissionen kunnet konstatere, at denne standard ikke fuldt ud opfylder de væsentlige krav i bilag II, stk. 2, i direktiv 94/62/EF. Denne standard omfatter frem for alt ikke mandatets krav om, at emballagen skal kunne genbruges et antal gange under normalt forudsigelige anvendelsesbetingelser, og herunder udarbejdelsen af en afprøvningsmetode, som gør det muligt at efterprøve dette. Denne harmoniserede standard skal derfor ikke offentliggøres i De Europæiske Fællesskabers Tidende.

(11) Efter at have hørt det udvalg, der er nedsat i medfør af direktiv 98/34/EF, og efter at have gransket den harmoniserede standard EN 13430:2000 har Kommissionen kunnet konstatere, at denne standard ikke fuldt ud opfylder de væsentlige krav i bilag II, stk. 3, litra a), i direktiv 94/62/EF. Denne standard omfatter frem for alt ikke de væsentlige krav om, at emballager, der betragtes som genanvendelige, bør fremstilles på en sådan måde, at det er muligt at genvinde en nærmere bestemt vægtprocent af de anvendte materialer, afhængigt af, hvilken type materiale emballagen er fremstillet af. Den omfatter desuden heller ikke mandatets krav om, at der skal tages hensyn til anvendelsesformålet for stoffer og materialer, som kan skabe problemer ved indsamling og sortering forud for genvindingen samt for selve genvindingsprocessen og de genvundne produkter. Denne standard skal derfor ikke offentliggøres i De Europæiske Fællesskabers Tidende.

(12) Efter at have hørt det udvalg, der er nedsat i medfør af direktiv 98/34/EF, og efter at have gransket den harmoniserede standard EN 13431:2000 har Kommissionen kunnet konstatere, at denne standard ikke fuldt ud opfylder de væsentlige krav i bilag II, stk. 3, litra b), i direktiv 94/62/EF om en mindste nedre brændværdi, som giver en optimal energiudnyttelse. Standarden omfatter desuden ikke mandatets krav om, at der skal tages hensyn til anvendelsesformålet for stoffer og materialer, som kan skabe problemer ved indsamling og sortering forud den energimæssige udnyttelse samt for selve energiudnyttelsesprocessen. Denne standard skal derfor ikke offentliggøres i De Europæiske Fællesskabers Tidende.

(13) Efter at have hørt det udvalg, der er nedsat i medfør af direktiv 98/34/EF, og efter at have gransket den harmoniserede standard EN 13432:2000 har Kommissionen ikke kunnet konstatere, at denne standard ikke fuldstændigt opfylder de væsentlige krav i bilag II, stk. 3, litra c) og d), i direktiv 94/62/EF. Denne standard skal derfor offentliggøres i De Europæiske Fællesskabers Tidende.

(14) Kommissionen opfordrer CEN til at videreføre sit arbejde med at forbedre de standarder, som ikke eller kun delvis opfylder direktivets væsentlige krav -

VEDTAGET FØLGENDE BESLUTNING:

Artikel 1

Referencerne for den harmoniserede standard EN 13428:2000 offentliggøres i De Europæiske Fællesskabers Tidende, som angivet i bilaget, med følgende advarsel: "Brugerne af den harmoniserede standard EN 13428:2000 gøres opmærksom på, at denne standard ikke omfatter de væsentlige krav i direktiv 94/62/EF, som formuleret i dettes bilag II, stk. 1, tredje led"

Når medlemsstaterne offentliggør referencerne for den nationale standard, som gennemfører den harmoniserede standard EN 13428:2000, skal denne offentliggørelse ledsages af ovennævnte advarsel.

Artikel 2

Referencerne for de harmoniserede standarder EN 13429:2000, EN 13430:2000 og EN 13431:2000 offentliggøres ikke i De Europæiske Fællesskabers Tidende.

Artikel 3

Referencerne for den harmoniserede standard EN 13432:2000 offentliggøres i De Europæiske Fællesskabers Tidende, som angivet i bilaget.

Artikel 4

Denne beslutning er rettet til medlemsstaterne.

Udfærdiget i Bruxelles, den 28. juni 2001.

På Kommissionens vegne

Margot Wallström

Medlem af Kommissionen

(1) EFT L 365 af 31.12.1994, s. 10.

(2) EFT L 204 af 21.7.1998, s. 37.

(3) EFT L 217 af 5.8.1998, s. 18.

BILAG

Offentliggørelse af referencer for harmoniserede standarder i medfør af direktiv 94/62/EF om emballage og emballageaffald

>TABELPOSITION>

Advarsel:

"Brugerne af den harmoniserede standard EN 13428:2000 gøres opmærksom på, at denne standard ikke omfatter de væsentlige krav i direktiv 94/62/EF, som formuleret i dettes bilag II, stk. 1, første og tredje led".

>TABELPOSITION>

Bemærk:

- Oplysninger om, hvorvidt standarder er disponible, kan fås enten hos de europæiske standardiseringsorganer eller hos de nationale standardiseringsorganer, som figurerer i bilaget til direktiv 98/34/EF, ændret ved direktiv 98/48/EF.

- Offentliggørelse af referencerne i De Europæiske Fællesskabers Tidende betyder ikke, at standarderne findes på alle fællesskabssprog.

Kommissionen sørger for at ajourføre listen.